﻿STIL ŞI EXPRESIVITATE Ref.exp.prof. Carmen VATAMANU Lucrarea de faţă îşi propune analiza sintetică a două noţiuni fundamentale care fac parte din obiectul stilisticii: stilul şi expresivitatea, precum şi relaţia ce se stabileşte între acestea. Ion Coteanu afirmă că în alcătuirea clasificării termenului de expresivitate, J. Zima a pornit de la ideea că „este expresiv orice fapt de limbă care conţine pe lângă elemente noţionale şi atitudinea personală, afectivă a vorbitorilor faţă de realitatea exprimată, cu condiţia însă ca această atitudine să fie generalizată, dar nu renunţă la aportul individului, care, în formularea sa, continuă să se afle cel puţin la originea expresivităţii“ [1]. Analizând conceptul de expresivitate, I. Coteanu stabileşte următoarele tipuri: „expresivitatea latentă“, existentă virtual în limbă „ca o cantitate depozitată din care vorbirea poate să-şi extragă termenii necesari pentru organizarea diverselor mesaje“ [2], „expresivitatea dedusă“, când într-un mesaj are loc sau se sugerează o confruntare între planul lingvistic şi planul extralingvistic (de exemplu, utilizarea arhaismelor) şi „expresivitatea dedusă lingvistic“, realizată prin combinarea mijloacelor lingvistice cu cele extralingvistice sau prin combinarea celor dintâi între ele (de exemplu, utilizarea singularului în loc de plural şi a femininului în loc de masculin). Expresivitatea este în raport direct proporţional cu cantitatea de informaţie, iar limbajul prin care se exprimă arta literară dispune de cea mai mare cantitate de informaţie, întrucât mesajele redate de el sunt alese din cel mai mare număr de posibilităţi. Dar Iorgu Iordan va da o înţelegere complexă expresivităţii, depăşind limitarea la componenta afectivă. La originea „expresivităţii“ el aşază şi „fantezia“, cea care pune în funcţie imaginarul lingvistic (de exemplu, în fantezia subiectului vorbitor îşi au originea construcţiile numite de Iorgu Iordan „izolări“: „târâie-brâu“ şi „pierde-vară“). Mijloacele care dau naştere expresivităţii în limba română şi care sunt studiate de I. Iordan în Stilistica limbii române sunt: schimbările de accent, lungirea sunetelor, procedeele morfologice şi derivative, sintactice, lexicale, împrumuturile externe şi interne (luate din limbajele speciale, ca, de exemplu, cel popular: „vorba ceea“; al comercianţilor: „sută-n sută“; al limbajului medical: „a avea/a fi în febră“ etc). Preocupări legate de expresivitate sunt prezente şi la Tudor Vianu, Dumitru Caracostea, Ştefan Munteanu, Dumitru Irimia, Alexandru Graur, Alexandru Rosetti şi Elena Slave. Tudor Vianu introduce noţiunile de „tranzitiv“ şi „reflexiv“. Mesajul tranzitiv este acela care comunică doar informaţie, fără a reflecta vreo atitudine sau emoţie a emiţătorului. În momentul când în comunicare se reflectă starea sufletească a celui care emite mesajul, acesta devine reflexiv: „considerat în dubla sa intenţie, se poate spune că faptul lingvistic este în aceeaşi vreme „reflexiv“ şi „tranzitiv“. Se reflectă în el omul care îl produce şi sunt atinşi, prin el, toţi oamenii care îl cunosc. În manifestările limbii radiază un focar interior de viaţă ce primeşte căldură şi lumină, o comunitate omenească oarecare“ [3]. Tudor Vianu vorbeşte despre „zona stilistică“ a limbii, care este alcătuită din „fapte de stil“, fără de care nu se pot studia istoria şi evoluţia unei limbi, căci „cercetătorul stilului trebuie să ia în considerare şi notele însoţitoare expresive“ [4]. Zona expresivă a limbii unui popor despre care vorbeşte T. Vianu este influenţată de domeniul în care acesta şi-a exercitat în principal activitatea: „poporul român cu vechile lui tradiţii de viaţă rurală şi agricolă a creat o mulţime de locuţiuni cu o incontestabilă valoare stilistică, precum: a bate câmpii, a înţărca bălaia, a nu pricepe o boabă, a nu-i fi boii acasă. Toate aceste locuţiuni sunt fapte de limbă înzestrate cu o zonă expresivă, dar nu a unui individ, ci a poporului întreg. Ele nu exprimă pe autorul lor anonim, ci tot poporul care şi le-a însuşit, desigur pentru motivul că au corespuns fanteziei şi sensibilităţii lui“ [5]. Charles Bally a restrâns obiectul stilisticii la cercetarea mijloacelor de care dispune limba comună, în exprimarea stărilor afective sau în promovarea lor. Dezvoltând această direcţie, stilistica Bally – Iordan este o stilistică afectivă, întemeiată pe conceptul de expresivitate, circumscris subiectului vorbitor. I. Iordan va da o înţelegere complexă expresivităţii, depăşind limitarea la componenta afectivă. „Ceea ce măreşte expresivitatea unor termeni este faptul că la crearea lor participă şi fantezia: aproape toţi deşteaptă imagini, fiindcă, de obicei, ei desemnează obiecte materiale, concrete, a căror reprezentare se iveşte în mintea noastră odată cu noţiunea respectivă“ [6]. Lui Leo Spitzer – primul continuator autentic al liniei vossleriene – îi revine meritul de a aborda circular elementele expresive dintr-o operă literară sau chiar dintr-o clasă de texte, abordare menită în primul rând să definească personalitatea unui autor dinăuntru, considerând stilul şi expresia o caracteristică imanentă operei respective. Spitzer a studiat limba, atât ca produs estetic şi artefact, dominat de intenţia literară, cât şi ca mijloc de expresie a unor inflexiuni spontane, cum sunt cele exprimate nemijlocit prin limba vie. Intuiţia a fost un factor decisiv al abordării textului literar, Spitzer descifrând, într-o construcţie lexicală sau gramaticală, prin generalizare treptată, o trăsătură esenţială a artei scriitorului, mai mult încă, spiritul epocii sau al naţiunii. M. Riffaterre intră, prin concepţia sa, în opoziţie cu Spitzer, chiar dacă se întâlneşte cu acesta în rolul acordat abaterii/devierii în structura stilistică a textului. Devierea, sesizată intuitiv de că tre cititor, este la Leo Spitzer o consecinţă (spontană) a modului individual, în care întrebuinţează limba scriitorul în dezvoltarea creaţiei literare, orientată de „etimonul spiritual“ specific. La M. Riffaterre, devierea este însuşi principiul de elaborare a structurii textului literar în vederea sensibilizării cititorului. Abaterile de la normă nu pot fi luate drept criteriu şi punct de plecare pentru a descoperi constanta unui procedeu stilistic. De aceea, stilisticianul este dator să aleagă acele trăsături care reflectă cele mai conştiente intenţii ale autorului mesajului, anume particularităţile de expresie esenţiale, de neînlăturat, acestea fiind pentru cititor elementele imprevizibile generate de context. Pentru Riffaterre, în expresivitate intră intensificarea reprezentării (a imaginilor), conotaţia estetică, dar şi coloratura afectivă. Pentru Hagel Hatzfeld, expresivitatea este „un element înainte de orice estetic, imanent în orice material de limbă, filtrat într-o formă sau, mai exact, transformat într-un enunţ artistic, element inventiv, care leagă spiritul unui creator de limbă de forma creaţiei sale“[7]. Pe poziţia identificării limbii cu arta şi a artei cu expresia s-a plasat şi Dumitru Caracostea [8], care afirma că „în realitatea ei, limba este expresivitate“, iar preocupările autorului urmau să fie îndreptate spre studiul limbii privite ca o construcţie de artă. În concepţia sa, limba posedă anumite virtualităţi expresive, estetice, pentru care a propus termenul de „esteme“. D. Caracostea explică totul prin natura estetică a limbajului, întrucât aceasta ar fi esenţa lui originară şi specifică. Pe motivul că limba este, în toate compartimentele ei, „pătrunsă de sufletesc“ D. Caracostea va absolutiza valorile fonetice ale sunetelor unui cuvânt, fonemul fiind „sunetul pătruns de sufletescul vorbitorului“ şi va stabili diferite tipuri de cuvinte expresive, pornind de la organizarea lor fonetică. Teoria lui este văzută de cei mai mulţi cercetători ca o exagerare. Funcţia expresivă sau emotivă, numită şi afectivitate sau expresivitate spontană, este manifestarea verbală a emoţiei corespunzătoare, concluziona I. Coteanu în „Stilistica funcţională a limbii române“, în timp ce expresivitatea deliberată, funcţia estetică sau poetică, adică, este manifestarea verbală a emoţiei contemplative. Diversitatea mesajelor, interpretează Roman Jakobson, constă nu în monopolul uneia sau al alteia dintre funcţii, ci în diferenţa de ierarhie dintre acestea. Structura verbală a unui mesaj depinde, înainte de toate, de funcţia predominantă. Deci, funcţia poetică nu este singura funcţie a artei verbale, dar e socotită drept funcţia ei dominantă. Criteriul lingvistic al acestei funcţii este dedus de lingvistul american din cele două moduri de aranjament considerate ca principale în comportamentul verbal, anume: selecţia şi combinarea. „Selecţia, precizează Jakobson, se realizează pe baza unor principii de echivalenţă, asemănare sau deosebire, sinonimie sau antonimie, pe când combinarea – construirea secvenţei – se bazează pe contiguitate. Funcţia poetică proiectează principiul echivalenţei de pe axa selecţiei pe axa combinării“ [9]. Pentru I. Coteanu domeniul stilisticii cuprinde şi teoria expresivităţii, adică „cercetarea valorilor speciale ale elementelor limbii, descoperirea şi descrierea opoziţiilor pe care le creează, stabilirea tipurilor celor mai importante ale acestor opoziţii şi analiza funcţiilor lor“ [10]. Mai târziu, I. Coteanu concluziona, că utilitatea acestei clasificări a expresivităţii, i se „pare astăzi redusă“, deoarece se pune întrebarea „cum să se determine numărul posibilităţilor de alegere a unei ştiri dintr-un mesaj ambiguu, de vreme ce nu dispunem de o metodă care să limiteze cantitatea de interpretări, iar mesajul poetic, în special cel ermetic, se prelungeşte adesea în simbolizări multiple şi discutabile“ [11]. Expresivitatea – conchide I. Coteanu – nu rezidă nici în semnificaţia semnului, nici în sunete, ci fie în afara semnului, fie în raportul de solidaritate, în forma lui. Ea este o valoare realizată cu ajutorul unor contexte astfel întocmite, încât să provoace o deplasare de planuri în conţinutul semnelor lingvistice. Poziţia lui Tudor Vianu privind existenţa unei stilistici unice are la bază ideea că, în faptele de limbă putem distinge „un nucleu al comunicării şi o zonă înconjurătoare a expresivităţii individuale“ [12], stilul fiind modul specific în care se constituie, există şi se manifestă expresivitatea unui text. Obiectul de cercetare al stilisticii îl reprezintă opoziţiile expresive, circumscrise în primul rând zonei expresivităţii individuale, dar, prin aceasta, şi raportului dintre zona expresivităţii individuale şi nucleul comunicării. T. Vianu distinge intenţia tranzitivă a limbajului, prin care emiţătorul comunică un mesaj, de intenţia reflexivă, prin care acelaşi emiţător se comunică, adică exprimă atitudinea sa faţă de cele comunicate tranzitiv. În „Dubla intenţie a limbajului şi problema stilului“ atrăgea atenţia asupra celor două primejdii care pândesc expresia literară, primejdii decurgând din însăşi natura limbajului. Astfel, expresia literară va fi produsul coadaptării intenţiei reflexive şi celei tranzitive, punerea lor de acord într- un întreg în acelaşi timp comprehensibil şi expresiv, iar stilul unui scriitor va fi ansamblul notaţiilor pe care (scriitorul) le adaugă expresiilor sale tranzitive şi prin care comunicarea sa dobândeşte un fel de a fi subiectiv, împreună cu interesul ei propriu-zis artistic, domeniul stilisticii fiind acela al faptelor de expresie în care transpare reacţia atitudinii individuale, subiective, adăugată la comunicarea obiectivă şi generală. Pentru Şt. Munteanu expresivitatea poetică reprezintă „o calitate fundamentală a limbajului artistic, subordonată funcţiei estetice a limbii şi manifestată într-un context, în vederea realizării unui acord, perceput de cititor ca pregnant şi desăvârşit, între mijloacele lingvistice individuale şi sensul comunicării artistice“[13]. După ce trece în revistă faptele diferite prin natura lor, cuprinse în sfera noţiunii de expresivitate, Iorgu Iordan [14] asociază expresivitatea cu noţiunea de afectiv, care, pentru Elena Slave şi alţii, este acel mod de exprimare servind la comunicarea mai nuanţată a oricărui conţinut, afectiv, emoţional sau volitiv. Pentru alţi lingvişti, expresivitatea este un mod de a sugera conlocutorului cum trebuie să înţeleagă lucrurile pe care i le comunicăm; „expresiv“ e sinonim pentru unii stilisticieni, ca şi pentru criticii literari, cu „estetic“, posibilităţile expresive ale limbii fiind valorificate estetic în limbajul poetic; expresivitatea se confundă, astfel, cu suma mijloacelor de expresie ale limbii poetice, în timp ce pentru alţii, expresivitatea e un fenomen complex, iar specificul ei reiese din raportul de dublă dependenţă: pe de o parte, o relaţie între două forme ale elementelor semnului lingvistic (expresie şi conţinut), pe de altă parte – şi concomitent – o relaţie între această unitate constituită şi realitatea desemnată prin ea. Şt. Munteanu analizează şi raporturile dintre normă, alegere şi expresivitatea poetică concluzionând că atât principiul abaterilor (datând încă de la Aristotel, formulat de Charles Bruneau şi preluat de Paul Valery), al devierilor de la normă (Jean Cohen), cât şi teza care defineşte stilul drept rezultatul unei alegeri sunt adevărate, dar din păcate reduc semnificaţia stilului la un singur aspect, „o fac să depindă de un singur criteriu, şi acela exterior, anume preferinţa pentru o anumită variantă a comunicării. Astfel, expresivitatea nu înseamnă opţiunea pentru anumite forme în general, ci în primul rând, adaptarea acestora la un anumit conţinut sau la o anumită formă a conţinutului“ [15]. Note bibliografice [1] Coteanu, Ion, Consideraţii asupra structurii stilistice a limbii. În: „Probleme de lingvistică generală“, volumul IV, Bucureşti, Editura Academiei, 1962, p. 76 [2] Ibidem, p. 73 [3] Vianu, Tudor, Dubla intenţie a limbajului şi problema stilului. În: „Studii de stilistică“. Ediţie îngrijită cu studiu introductiv şi note de Alexandrescu, Sorin, Bucureşti, Editura Didactică şi Pedagogică, 1968, p. 32 [4] Vianu, Tudor, op.cit., p. 42 [5] Ibidem, p. 46 [6] Iordan, Iorgu, Stilistica funcţională a limbii române, vol. I, Bucureşti, Editura Academiei,1973, p. 12 [7] Hatzfeld, Hagel, Saggi di stilistica romana, vol. I, Bucureşti, Editura Academiei, 1973, p. 77 [8] Caracostea, Dumitru, Expresivitatea limbii române, Iaşi, Editura Polirom, 2000, p. 35 [9] *** Lingvistică şi poetică. În: „Probleme de stilistică“ (culegere de articole), Bucureşti, Editura Ştiinţifică, 1964, p. 33 [10] Coteanu, Ion, Consideraţii asupra structurii stilistice a limbii. În: „Probleme de lingvistică generală“, vol. IV, Bucureşti, Editura Academiei, 1962, p. 91 [11] Ibidem, p. 97 [12] Vianu, Tudor, op.cit., p. 12 [13] Munteanu, Ştefan, Stil şi expresivitate poetică, Bucureşti, Editura Ştiinţifică, 1972, p. 19 [14] Iordan, Iorgu, Stilistica limbii române, Bucureşti, Editura Ştiinţifică, 1975, p. 77 [15] Munteanu, Ştefan, op.cit., p. 19